**Azərbaycan Respublikasının**

**Mədəniyyət Nazirliyi Kollegiyasının 3 oktyabr 2018-ci il tarixli 5/1 nömrəli Qərarı ilə təsdiq edilmişdir.**

**AZƏRBAYCAN DÖVLƏT RƏSM QALEREYASININ**

**Ə S A S N A M Ə S İ**

**1. Ümumi müddəalar**

1.1. Azərbaycan Dövlət Rəsm Qalereyası (bundan sonra “Qalereya”) ölkə əhalisinin müxtəlif təbəqələri arasında təsviri və dekorativ tətbiqi sənət əsərlərinin təbliğini, maddi mədəniyyət abidələrinin komplektləşdirilməsini, mühafizəsini, öyrənilməsini həyata keçirən mədəniyyət, elmi-tədqiqat müəssisəsidir.

1.2. Qalereya öz fəaliyyətində Azərbaycan Respublikası Konstitusiyasını, Azərbaycan Respublikasının qanunlarını, Azərbaycan Respublikası Prezidentinin fərman və sərəncamlarını, Nazirlər Kabinetinin qərar və sərəncamlarını, Azərbaycan Respublikası Mədəniyyət Nazirliyinin əmrlərini, sərəncamlarını, kollegiya qərarlarını, digər normativ hüquqi aktları, habelə bu Əsasnaməni rəhbər tutur.

1.3. Qalereya öz vəzifələrini yerinə yetirərkən və hüquqlarını həyata keçirərkən dövlət, yerli özünüidarəetmə orqanları, yaradıcılıq ittifaqları, təhsil müəssiələri, yerli, xarici və beynəlxalq təşkilatlar, qeyri-hökumət təşkilatları, hüquqi və fiziki şəxslərlə qarşılıqlı əlaqədə fəaliyyət göstərir.

1.4. Qalereya dövlət büdcəsindən maliyyələşən müstəqil balansa, qanunvericiliyə uyğun olaraq, istifadəsində olan dövlət əmlakına, xəzinə və bank hesablarına, üzərində Azərbaycan Respublikasının Mədəniyyət Nazirliyinin adı və öz adı həkk olunmuş möhürə, müvafiq ştamplara və blanklara malikdir.

1.5. Qalereya öz fondlarından Azərbaycan Respublikası Mədəniyyət Nazirliyinin (bundan sonra Nazirlik) tabeliyində olan şəhər (rayon) dövlət rəsm qalereyalarına saxlanılmaq və nümayiş olunmaq üçün verilmiş əsərlərin uçotu və mühafizəsi işlərinin təşkilinə nəzarət edir, metodiki kömək göstərir.

1.6. Qalereyanın fəaliyyəti və saxlanma xərcləri Azərbaycan Respublikasının dövlət büdcəsi və qanunvericilikdə nəzərdə tutulan digər mənbələr hesabına maliyyələşdirilir.

1.7. Azərbaycan Dövlət Rəsm Qalereyası Bakı şəhərində yerləşir.

**2. Qalereyanın fəaliyyət istiqamətləri**

2.1.0. Qalereyanın fəaliyyət istiqamətləri aşağıdakılardır:

2.1.1. maddi mədəniyyət abidələrinin komplektləşdirilməsi, mühafizəsi, öyrənilməsi, kütləvi nümayişi və təbliği;

2.1.2 elmi, mədəni, mənəvi və estetik tələbatın ödənilməsi məqsədi ilə insan, onun fəaliyyəti və yaşayış mühiti haqqında mədəniyyət sərvətlərinin və maddi nümunələrin əldə edilməsi;

2.1.3. Qalereyanın öz fondunda və fondlarının uçotu və mühafizəsi işlərinin təşkilinə nəzarət etdiyi digər dövlət rəsm qalereyalarında olan mədəni sərvətlərin elmi cəhətdən tədqiq olunması, sistemləşdirilməsi, elektron kataloqlaşdırılması, həmçinin dövlət rəsm qalereyalarının fondlarında saxlanılan əsərlərin vahid elektron kataloqda qeydiyyatının aparılması;

2.1.4. mədəni sərvətlərin bərpası;

2.1.5. təsviri və dekorativ-tətbiqi sənət elmi istiqamətləri üzrə elmi-tədqiqat işlərinin həyata keçirilməsi;

2.1.6. yüksək bədii dəyərə malik təsviri və dekorativ-tətbiqi sənət əsərlərinin yaradılması üçün sifarişlərin verilməsi, bunun üçün müsbiqə və festivalların təşkili;

2.1.7. Qalereyanın fondlarını, vernisaj salonunun ekspozisiyasını zənginləşdirmək məqsədilə təsviri və dekorativ-tətbiqi sənət əsərlərinin alınmasının həyata keçirilməsi və ya bununla bağlı Nazirliyə təkliflərin verilməsi;

2.1.8. təsviri və dekorativ-tətbiqi sənət sahəsinin mövcud vəziyyəti və inkişaf perspektivləri haqqında analitik materialların hazırlanması, onların inkişafına dair tövsiyyələrin hazırlanıb Nazirliyə təqdim edilməsi;

2.1.9. Qalereya Azərbaycanın mədəni irsinin qorunub saxlanılması və yenidən bərpası, milli incəsənətin zəngin ənənələrinə əsaslanan mədəni-estetik formaların axtarışı formalaşdırılmasınna yönəlik tədbirlərin görülməsini həyata keçirir.

**3. Qalereyanın vəzifələri**

3.1. Qalereya bu Əsasnamə ilə müəyyən edilmiş fəaliyyət istiqamətlərinə uyğun olaraq aşağıdakı vəzifələri yerinə yetirir:

3.1.1. mədəni sərvətlərin dərindən öyrənilməsini və tədqiqini təşkil etmək, həmin sahələrdə materialların əldə edilməsi, toplanılması, kataloqlaşdırılması, fondlarda qorunub saxlanılması, dərc edilməsi və nümayiş olunmasını təmin etmək;

3.1.2. Azərbaycanın mədəni irsini, təsviri sənətini geniş təbliğ etmək və bu istiqamətdə tədbirlər həyata keçirmək;

3.1.3. Azərbaycan təsviri və dekorativ-tətbiqi sənətləri sahələrinin qorunması, bərpası və inkişaf etdirilməsini təmin etmək üçün tədbirlər görmək və təkliflər hazırlamaq;

3.1.4. öz fəaliyyəti haqqında kütləvi informasiya vasitələri ilə əhalinin məlumatlandırılmasını, bu məqsədlə İnternet saytının yaradılmasını, özünün jurnalının dərcini, qalereyanın fəaliyyəti ilə bağlı malik olduğu informasiyanın həmin saytda yerləşdirməklə və ya jurnalda dərc etməklə ictimaiyyətə çatdırılmasını;

3.1.5. İnternet və digər elektron xidmətlərinin təşkili və göstərilməsini təmin etmək, xüsusi elektron məlumat bazaları yaratmaq;

3.1.6. Qalereyanın maddi və maliyyə vəsaitlərinin uçotunu təşkil etmək, onların istifadəsinə nəzarət etmək, Qalereyanın fəaliyyətinin səmərəliliyini artırmaq üçün müvafiq tədbirlər görmək;

3.1.7. Qalereyaya ayrılan dövlət büdcəsi və digər maliyyə vəsaitlərindən təyinatı üzrə səmərəli istifadə olunmasını təmin etmək;

3.1.8. kolleksiyalar, arxiv, kitabxana və digər materiallar əsasında elmi tədqiqatlar aparmaq;

3.1.9. Ekspozisiyalar qurmaq və sərgilər təşkil etmək, qalereya sahəsində dizayn və tərtibat işləri hazırlamaq;

3.1.10. mədəni sərvətlərin kolleksiyalarının kataloqlarının hazırlanması və nəşr olunmasını təmin etmək;

3.1.11. qanunvericiliyə uyğun olaraq dövlət sirrinin və məxfilik rejiminin qorunması üçün zəruri tədbirlər, habelə fəaliyyət istiqamətlərinə uyğun təhlükəsizlik tədbirləri görmək;

3.1.12. Qalereyada olan arxiv sənədlərinin müəyyən olunmuş qaydada saxlanılmasını və mühafizəsini təmin etmək;

3.1.13. Qalereyanın fəaliyyət istiqamətlərinə aid olan məsələlər üzrə dövlət orqanları, idarə və təşkilatları, habelə beynəlxalq təşkilatlar, o cümlədən hüquqi və fiziki şəxslər tərəfindən həyata keçirilən fəaliyyəti əlaqələndirmək;

3.1.14. Qalereyanın sərəncamında olan dövlət əmlakını fəaliyyət istiqamətlərinə uyğun olaraq müstəqil surətdə istifadə etmək;

3.1.15. Qalereyanın, digər dövlət rəsm qalereyalarının fond-uçot və mühafizə işinin təşkili üzrə vahid fəaliyyət planını hazırlamaq, eksponatların inventarizasiyasını aparmaq, əsərlərin dövriyyəsini təşkil etmək və bu barədə Nazirliyi mütəmadi məlumatlandırmaq;

3.1.16. fəaliyyət istiqamətləri ilə bağlı insan və vətəndaş hüquqlarının və azadlıqlarının həyata keçirilməsini təmin etmək, onların pozulmasının qarşısını almaq.

**4. Qalereyanın hüquqları**

4.1. Qalereya öz vəzifələrini həyata keçirmək üçün aşağıdakı hüquqlara malikdir:

4.1.1. Qalereyanın fəaliyyət istiqamətlərinə uyğun olaraq proqramlar, planlar, tədbirlər hazırlayıb həyata keçirmək, Nazirliyə və aidiyyəti dövlət orqanlarına, idarə, müəssisə və təşkilatlara baxılmaq üçün təkliflər vermək;

4.1.2. fondlarının uçotuna nəzarət etdiyi digər dövlət rəsm qalereyalarına elmi metodiki kömək göstərmək, işçilərin peşə hazırlığının artırılması barədə təkliflər vermək;

4.1.3. mədəni sərvətlərin restavrasiya və konservasiyasını həyata keçirmək;

4.1.4. Qalereyanın fəaliyyəti ilə bağlı normativ hüquqi aktların layihələrini hazırlamaq və (və ya) onların hazırlanmasında iştirak etmək;

4.1.5. müvafiq beynəlxalq təşkilatlarla, xarici dövlətlərin aidiyyəti qurumları ilə əməkdaşlıq etmək, müvafiq beynəlxalq ittifaqlar və assosiasiyalara üzv olmaq, xarici dövlətlərin müvafiq təcrübəsini öyrənmək;

4.1.6. Qalereyanın fəaliyyət istiqamətlərinə uyğun rəy vermək, təhlillər və ümumiləşdirmələr aparmaq, analitik materiallar hazırlamaq, araşdırma, elmi tədqiqat və təbliğat işlərini həyata keçirmək;

4.1.7. Qalereyanın fəaliyyət istiqamətlərinə uyğun müxtəlif mükafatlar təsis etmək;

4.1.8. qanunvericiliklə müəyyən edilmiş qaydada nəşrlər, reklam-informasiya məhsulları buraxmaq, habelə kütləvi informasiya vasitələri (qəzet, jurnal) təsis etmək;

4.1.9. Qalereyanın fəaliyyət istiqamətlərinə uyğun olaraq mədəniyyət tədbirlərini təşkil etmək, istedadlı uşaq, yeniyetmə və gəncləri aşkarlamaq, gənc rəssamların əsərlərinin xarici ölkələrdə sərgilərinin təşkili və onların yaradıcılığının təbliğini həyata keçirmək.

4.1.10. qanunverciliyə uyğun olaraq sərgi və digər tədbirlərə bilet satışını təşkil etmək;

4.1.11. bədii fondların zənginləşdirilməsi və komplektləşdirilməsi, bədii və muzey əhəmiyyəti daşıyan əsərlərin alınması məqsədilə fond satınalma komissiyasını yaratmaq, onun iş prinsiplərini və komissiya üzvlərini təsdiq etmək;

4.1.12. müqavilə qiyməti ilə muzey əşyaları və rəsm əsərləri almaq;

4.1.13. təsviri və dekorativ-tətbiqi sənət dərnəkləri təşkil etmək;

4.1.14. elmi-bərpa emalatxanası yaratmaq;

4.1.15. mədəniyyət sərvətlərinin qorunması və təbliği məqsədilə rəsm əsərlərinin foto reproduksiyalarını və illüstrasiyalarını hazırlamaq, reklam məqsədilə onların satışını təşkil etmək, özəl və dövlət qurumları ilə müqavilə əsasında qalereyanın fəaliyyət istiqamətlərinə uyğun olan birgə fəaliyyət və xidmətlər göstərmək, auksiyonlar keçirmək, qanunvericiliyə zidd olmayaraq büdcədən kənar gəlir əldə etmək;

4.1.16. Qalereyanın vəzifələrinin yerinə yetirilməsi və hüquqlarının həyata keçirilməsi məqsədilə qrantlar, ianələr və digər əvəzsiz köçürmələri almaq, qrantlar, ianələr və təqaüdlər təsis etmək;

4.1.17. Qalereyanın fəaliyyət istiqamətləri üzrə digər şəxslər tərəfindən göstərilən xidmətləri və müxtəlif tədbirləri maliyyələşdirmək, maddi-texniki və təşkilati cəhətdən dəstəkləmək;

4.1.18. Qalereyanın fəaliyyətinə aid olan məsələlərə dair müstəqil ekspertləri və mütəxəssisləri cəlb etmək;

4.1.19. Qalereyanın fəaliyyət istiqamətlərinə aid olan məsələlər barədə məlumatları (sənədləri) əldə etmək üçün dövlət və yerli özünüidarəetmə orqanlarına, hüquqi və fiziki şəxslərə sorğu vermək və onlardan belə məlumatları (sənədləri) əldə etmək;

4.1.20. Qalereyanın, fondlarının uçotu və mühafizəsi işlərinin təşkilinə nəzarət etdiyi digər dövlət rəsm qalereyalarının fond işinin təşkili məqsədi ilə özünün və digər dövlət rəsm qalereyalarında maddi-texniki bazanın və təchizatın gücləndirilməsi ilə bağlı Nazirliyə təkliflər vermək.

**5. Qalereyanın fəaliyyətinin təşkili**

5.1. Qalereyanın ştat vahidlərinin say həddi və strukturu Nazirlik tərəfindən müəyyən edilir.

5.2. Qalereyanın direktoru Nazirliyin İncəsənət şöbəsinin təqdimatına əsasən Azərbaycan Respublikasının mədəniyyət naziri tərəfindən vəzifəyə təyin və vəzifədən azad edilir.

5.3. Direktorun müavinləri və baş fond mühafizi Nazirliyin İncəsənət şöbəsinin təqdimatına əsasən Nazir tərəfindən vəzifəyə təyin və vəzifədən azad edilirlər.

5.4. Direktorun müavinləri direktor tərəfindən onlara həvalə edilmiş vəzifələri yerinə yetirirlər və bunun üçün şəxsən məsuliyyət daşıyırlar.

5.5. Direktor:

5.5.1. Qalereyanın işini təşkil edir və ona rəhbərlik edir, Qalereyaya həvalə olunmuş vəzifələrin yerinə yetirilməsi və hüquqların həyata keçirilməsi üçün şəxsən məsuliyyət daşıyır;

5.5.2. müavinləri arasında vəzifə bölgüsü aparır, onların, habelə Qalereyanın digər vəzifəli şəxslərinin ştat, kadr, maliyyə, istehsalat-təsərrüfat və digər məsələlər üzrə səlahiyyətlərini müəyyənləşdirir və qarşılıqlı fəaliyyətini təmin edir;

5.5.3. Qalereyanın üzərinə düşən vəzifələrin yerinə yetirilməsi və onun hüquqlarının həyata keçirilməsi üçün zəruri tədbirlər görür;

5.5.4. müəyyən edilmiş struktur, əmək haqqı fondu və işçilərin say həddi daxilində Qalereyanın aparatının xərclər smetasını təsdiq edir;

5.5.5. müəyyən edilmiş qaydada Qalereyanın işçilərini isə şəxsən vəzifəyə təyin və vəzifədən azad edir;

5.5.6. şəhər (rayon) dövlət rəsm qalereyalarının fondlarının uçotu və mühafizəsi işlərinin təşkilinə nəzarət edir, onların işini əlaqələndirir;

5.5.6. Qalereyanın struktur bölmələrinin əsasnamələrini təsdiq edir;

5.5.7. Qalereyanın işçiləri (nazirliyin nomenklaturası istisna olmaqla) barəsində həvəsləndirmə və intizam tənbeh tədbirləri görür;

5.5.8. əmr və sərəncamlar formasında qeyri-normativ hüquqi aktlar qəbul edir və onların icrasını təşkil edir, yoxlayır və buna nəzarəti həyata keçirir;

5.5.9. Qalereya direktorunun əmr və göstərişləri Azərbaycan Respublikasının mədəniyyət naziri tərəfindən dəyişdirilə və ya ləğv edilə bilər;

5.5.10. Qalereyanın adından etibarnaməsiz fəaliyyət göstərir, Qalereyanı məhkəmə orqanlarında və digər qurumlarda təmsil edir, müvafiq beynəlxalq sənədləri imzalayır;

5.5.11. Qalereyanın səlahiyyətlərinə aid edilən məsələlər üzrə müvafiq il üçün dövlət büdcəsinin və büdcədənkənar fondların formalaşdırılması ilə bağlı təkliflər verir;

5.5.12. dövlət büdcəsindən ayrılmış vəsaitin səmərəli xərclənməsini təmin edir, bunun üçün məsuliyyət daşıyır;

5.5.13. dövlət büdcəsindən ayrılan vəsaitlərin, büdcədənkənar xüsusi vəsaitlərin sərəncamçısı olmaqla, maliyyə vəsaitindən həddi nəzərə alınmaqla işçilərin vəzifə maaşlarına qanunvericiliklə qadağan olunmayan əlavələrin, maddi yardım və mükafatların verilməsini təmin edir;

5.5.14. Qalereyada daxili təhlükəsizliyin təminatı məsələləri ilə əlaqədar qərarlar qəbul edir;

5.5.15. Qalereyanın əmlakı barədə qanunvericiliyə uyğun olaraq müstəqil sərəncam verir, müqavilələr bağlayır, etibarnamələr verir, banklarda hesablaşma hesabı və digər hesablar açır;

5.5.16. Qalereyanın və fondlarının uçotu və mühafizəsi işlərinin təşkilinə nəzarət etdiyi rəsm qalereyalarının fond-uçot mühafizə fəaliyyətinin yaxşılaşdırılmasına dair təklifləri və bu fəaliyyət istiqaməti üzrə hesabatları Nazirliyə təqdim edir.

5.6. Direktor bu və ya digər səbəbdən öz səlahiyyətlərini icra edə bilmədikdə vəzifələrinin icrasını müvəqqəti olaraq, müavinlərindən birinə tapşırılması barədə Nazirliyə təqdimat verir.

5.7. Qalereyada direktordan (şuranın sədri), onun müavinlərindən, qalereyanın baş mühafizindən şöbə müdirləri və müstəqil ekspertlərdən ibarət Məsləhət şurası yaradılır. şuranın tərkibinə həmçinin mütəxəssislər, yaradıcılıq ittifaqlarının rəhbərləri və alimlər daxil edilə bilər.

**6. Qalereyanın maliyyə-təsərrüfat fəaliyyəti**

6.1. Qalereyanın əmlakı ona təhkim edilmiş dövlət əmlakından, dövlət büdcəsindən məqsədli təyinatla ayrılan vəsaitlərdən, fəaliyyət istiqamətlərinə uyğun olaraq görülən işlərdən, göstərilən xidmətlərdən əldə edilən daxilolmalardan, qanunvericiliklə nəzərdə tutulan digər mənbələrdən daxil olan vəsaitlərdən ibarətdir.

6.2. Qalereyanın əmlakından bu Əsasnamədə nəzərdə tutulmuş vəzifələrinin yerinə yetirilməsi və hüquqlarının həyata keçirilməsi məqsədilə istifadə olunur. Qalereya fəaliyyət istiqamətləri üzrə həyata keçirilən tədbirlərin maddi-texniki, hüquqi və təşkilati təminatını həyata keçirir.

6.3. Qalereya öz vəzifələrini yerinə yetirmək məqsədi ilə büdcədənkənar vəsaitləri, hüquqi və fiziki şəxslərin, o cümlədən xarici hüquqi və fiziki şəxslərin, beynəlxalq təşkilatların qrant və ianələrini istifadə etməklə xüsusi fondlar yaratmaq və onlardan istifadə etmək hüququna malikdir.

6.4. Qalereya əldə edilən gəlirlərdən elmi və maddi bazanın inkişafı, işçilərin sosial-məişət şəraitinin yaxşılaşdırılması, habelə öz fəaliyyəti ilə bağlı digər ehtiyaclar üçün qanunvericiliyə uyğun olaraq istifadə edir.

6.5. Qalereyanın direktorunun əmri ilə Qalereyanın öz maliyyə və büdcədənkənar vəsaitləri hesabına vəzifə maaşlarına əlavə və artırmalar müəyyən oluna, mükafatlar və digər həvəsləndirici ödənişlər müvafiq qanunvericiliyə uyğun olaraq verilə bilər.

6.6. Qalereyanın əmlakı bədii mühafizə fondundan, texniki avadanlıqdan və ona məxsus inventardan ibarətdir. Qalereyanın bədii mühafizə fondunun qeydiyyatı, elmi cəhətdən işlənməsi və qorunması mövcud təlimatlar əsasında həyata keçirilir. Fondun zənginləşdirilməsi və komplektləşdirilməsi Azərbaycan Respublikası Mədəniyyət Nazirliyi və qalereya tərəfindən əsərlərin alınması, sifarişi, rəssamların və şəxslərin hədiyyəsi yolu ilə həyata keçirilir.

**7. Digər müddəalar**

7.1. Qalereyanın öz mühafizə fondları vardır. Onun uçotu, elmi cəhətdən öyrənilməsi və saxlanması mövcud təlimatlar əsasında həyata keçirilir.

7.2. Qalereyaya verilən bütün əmlak inventarlaşdırılmalı, onların üzərində inventar nömrələri yazılmalı, zəmanət verilmiş əmlakın üzərinə xüsusi etiket (leybl) yapışdırılmalıdır.

7.3. Qalereyanın fondlarında saxlanılan inventarın istifadəsinə, sərəncamına verilmiş inventarın müvafiq "Azərbaycan Respublikasındakı Dövlət Rəsm Qalereyalarının Uçotu və Mühafizəsinə dair Təlimat"a uyğun istifadə edilməsinə görə həmin inventarın həvalə edildiyi Qalereya işçisi məsuliyyət daşıyır, bir şərtlə ki, sözü gedən inventar Qalereya işçisinə mübafiq qaydada yazılı akt əsasında və həmin işçinin imzası ilə verilmiş olsun.

**7. Yekun müddəalar**

7.1. Qalereyanın ümumi fəaliyyəti Nazirlik, maliyyə-təsərrüfat fəaliyyəti qanunvericiliyə uyğun müvafiq orqanlar tərəfindən yoxlanılır.

7.2. Qalereyanın fəaliyyəti qanunvericiliyə uyğun qaydada ləğv və yenidən təşkil edilə bilər.

7.3. Qalereyanın fəaliyyəti ilə əlaqədar olan, lakin bu Əsasnamə ilə tənzimlənməyən məsələlər Azərbaycan Respublikası Qanunvericiliyi və Nazirliyin qəbul etdiyi qərarla tənzimlənir.